Trump is opreg, aangenaam en ingelig | Netwerk24
Trump is opreg, aangenaam en ingelig
Deur Peet Zeeman, Calitzdorp 03 Augustus 2020 00:00
Prof. Amanda Gouws noem pres. Donald Trump 'n "gek" in haar artikel van 28 Julie.
Vir my as beskaafde leser lyk dit verdag om só van 'n medemens te praat. Dit getuig van swak smaak en haar woorde wat sy in haar tweede laaste paragraaf gebruik om Trump (en meer as die helfte van die Amerikaners) te beskryf as "oningelig, voortvarend met mindere kwalifikasies", is beslis nie die woorde wat mens van 'n professor sou verwag nie.
Verder dink ek as jy dié terme wil gebruik, behoort jy self min of meer soveel, of meer, te bereik het as die persoon of persone wat jy aanval. Miskien het sy meer kwalifikasies as hy, maar Trump het 'n ontsaglike sakeryk opgebou en is beslis nie 'n gek nie. Die mense wat hom ken, getuig daarvan dat hy opreg, aangenaam en ingelig is – en regtig, is al die Republikeine, oningelig, voortvarend, met mindere kwalifikasies?
Laastens spreek die Bybel 'n helse oordeel uit oor iemand (letterlik) wat 'n ander 'n gek noem (Matt. 5:22).
Bewaar ons asseblief van professore wat die Amerikaners veroordeel, beskaafde stelsels op 'n onbeskaafde manier aanval sonder om 'n alternatief wat goed deurdink is daar te stel, en les bes geen ware insig het oor die persone wat hulle swartsmeer nie.